text: Sønderjyske kan spille sig i top 3 med sejr i Herning
  09 april 2017 kl. 10.00
  Kun et enkelt point skiller nummer 3 fra nummer 6 i superligaens mesterskabs-slutspil. Med sejr ude over FC Midtjylland kan Sønderjyske rykke op på 3.pladsen.
  Både FC Midtjylland og Sønderjyske tabte deres første kampe i slutspillet - og begge hold vil søndag kæmpe hårdt for at genrejse sig.
  Sønderjyske indtager 4.-pladsen med 39 points med FC Midtjylland lige hælene med et enkelt point mindre.
  Lyngby på 3.-pladsen har også 39 points og møder ude Brøndby, så muligheden for at erobre 3.pladsen er absolut til stede for sønderjyderne, der i bedste fald kan avancere selv med uafgjort i den vanskelige  udekamp mod midtjyderne.
  
  – Vi skal først og fremmest medbringe samme energi og optimisme i spillet som mod FC København. Derudover skal vi slå FC Midtjylland på de parametre, der hedder vilje, sammenhold og hårdt arbejde. Vi har arbejdet en del på vores spilmønstre den seneste tid, siger Troels Kløve til Sønderjyske Fodbold inden kampen i Herning.
  Der er kampstart i Herning klokken 13 - og kampen kan følges på Eurosport 2.
  